**Informatīvais ziņojums “Par papildu valsts budžeta saistību uzņemšanos Eiropas Komisijas iniciatīvas “Pilsētu inovatīvās darbības” programmas finanšu instrumenta līdzfinansētā projekta “Eiropas nākamās paaudzes mikro pilsētas” īstenošanai Ventspils Tehnikumā un Valmieras tehnikumā”**

Ventspils Tehnikums un Valmieras tehnikums iesaistījušies partnerībā, kas ir izstrādājusi un iesniegusi projektu “*Eiropas nākamās paaudzes mikro pilsētas*” (turpmāk – Pilsētu projekts) Eiropas Komisijas (EK) iniciatīvas “Pilsētu inovatīvās darbības” (*Urban Innovative Actions – UIA*) programmas 3.projektu atlases kārtā. UIA ir Eiropas Savienības iniciatīva, kurai no Eiropas Reģionālā attīstības fonda  (ERAF) kopumā ir atvēlēti 372 milj. EUR laika posmā no 2014. līdz 2020. gadam. Projektus var pieteikt pilsēta, kurā ir vismaz 50 000 iedzīvotāju vai pilsētu grupa ar kopējo iedzīvotāju skaitu vismaz 50 000 iedzīvotāju, kas atrodas vienā no ES dalībvalstīm. Projektiem tiek nodrošināts ERAF līdzfinansējums 80% apmērā no kopējā projekta finansējuma. Maksimālais ERAF atbalsts vienam projektam ir 5 milj. EUR.

Pilsētu projektu plānots īstenot Pilsētu apvienībā, kur dalību apstiprinājuši partneri: Ventspils pilsētas pašvaldība, Ventspils Augstskola, Ventspils Tehnikums ,Valmieras Attīstības aģentūra, Vidzemes Augstskola, Valmieras tehnikums un Valmieras pilsētas pašvaldība. Ventspils pašvaldība ir Pilsētu projekta vadošais partneris. 2018. gada 4. oktobrī ir saņemta oficiāla atbilde no UIA sekretariāta, ka Pilsētu projekts ir apstiprināts.

Ventspils Tehnikuma budžets Pilsētu projekta ietvaros plānots 438 000 EUR, kur 350 400 EUR ir UIA grants un 87 600 EUR līdzfinansējums. Valmieras tehnikuma budžets Pilsētu projekta ietvaros plānots 595 000 EUR, kur 476 000 EUR ir UIA grants un 119 000 EUR līdzfinansējums. Pilsētu projekta īstenošanas laiks ir 36 mēneši, plānotais līguma noslēgšanas laiks ir 2019. gada aprīlis.

Pilsētu projekta mērķis ir ieviest un pārbaudīt novatoriskas idejas, kā attīstīt nākamās paaudzes ekonomiku Eiropas mazajās pilsētās, lielu uzsvaru liekot tieši uz izglītības sektoru. Pilsētu projektā kopumā iesaistītas četras izglītības iestādes, kuras īstenos gan individuālas, gan kopīgas aktivitātes, piemēram, paaudžu mārketinga stratēģijas izstrādi, lai rastu piemērotākās metodes un rīkus studentu piesaistei, uzrunājot tā saukto Z-paaudzi un Y-paaudzi (*mileniāļus).* Tikpat būtiska auditorija ir X-paaudze, kurai mūžizglītības ietvaros tiks veidots atbilstošs piedāvājums - jaunas profesionālās pilnveides un pārkvalificēšanās iespējas.

**Valmieras tehnikuma** plānotās aktivitātes Pilsētu projektā ir četru sākotnējās profesionālās izglītības programmu pilnveidošana ar modernām mācību metodēm un tehnoloģijām. Inovatīvas idejas tiks realizētas izglītības programmās: “Mehānika un mašīnbūve”, “Mehatronika”, “Telemehānika un loģistika”, “Programmēšana”. Pilsētu projekta ietvaros iecerēts:

* Veikt inovatīvu iekārtu un aprīkojuma iegādi.
* Pilnveidot esošās izglītības programmas, iekļaujot jauno tehnoloģiju izmantošanu;
* Īstenot karjeras izvēlēs pasākumus, attīstot interešu izglītību;
* Veidot jaunu izglītības saturu (mūžizglītības kursu piedāvājums 180h - 640h);
* Piesaistīt jaunus profesionālo priekšmetu mācībspēkus no darba tirgus.

Pilsētu projekta ietvaros piesaistītie mācībspēki, piedalīsies jauno tehnoloģiju integrācijā mācību procesā, kā arī jauna izglītības satura veidošanā. Aktivitāšu ietvaros plānots paplašināt profesionālās izglītības piedāvājumu mūžizglītības sektorā (tālākizglītība, profesionālā pilnveide un neformālās izglītības atzīšana). Kopumā iecerēts izstrādāt 15 jaunus pieaugušo mūžizglītības kursus (180h - 640h apjomā). Šo aktivitāšu mērķgrupa ir strādājošie un darba meklētāji, kā arī interesenti, kuri vēlas apgūt profesionālo izglītību, mācoties attālināti. Sagaidāmais kopējais izglītojamo skaita pieaugums četrās sākotnējās profesionālās izglītības programmās ir 20% jeb 50 jaunieši gadā. Izglītojamo skaita pieaugums plānots arī pieaugušo izglītības programmās šajās nozarēs par aptuveni 120 personām gadā.

Papildus iepriekš minētajam Pilsētu projekta īstenošana sniegs ieguldījumu profesionālās izglītības popularizēšanā un ciešākas sadarbības veidošanā ar darba tirgu, sagatavojot programmu piedāvājumu profesijās ar augstu pievienoto vērtību. Līdz ar Valmieras tehnikuma iespēju paplašināšanu izglītības procesa nodrošināšanā dažādām vecuma grupām, plānots īstenot jaunas mārketinga aktivitātes, kas vērstas uz Valmieras tehnikuma izglītības piedāvājuma popularizēšanu ar mērķi piesaistīt jauniešus, kuri ir motivēti un ar labām pamatizglītības zināšanām. Šīs aktivitātes būs vērstas talantīgo jauniešu piesaistei zinātnes, tehnoloģijas, inženierzinātnes un matemātikas (turpmāk – STEM) nozarēm.

Tāpat Pilsētu projekta īstenošanas laikā Valmieras tehnikumam plānots piesaistīt nozares profesionāļus, vieslektorus nodarbību, semināru vadīšanai, iekļaujot Pilsētu projekta ietvaros iegādāto tehnoloģiju izmantošanu. Kopējais nodarbību apjoms plānots 222 h. Tas būs ieguldījums, kopējās situācijas pedagogu vecuma struktūrā vispārizglītojošajās skolās un profesionālās izglītības iestādēs maiņai, kur novērojams, ka 43% no visiem pedagogiem ir vecāki par 50 gadiem. Pedagogu līdz 30 gadu vecumam īpatsvars pieaug nenozīmīgi un veido 5% no kopējā pedagogu skaita. Jauno pedagogu piesaiste darbam izglītības iestādēs ir viens no lielākajiem izaicinājumiem visos izglītības līmeņos. Arī izglītības jomā nodarbināto dzimumu sadalījums pēdējos gados ir mainījies nebūtiski, joprojām visās izglītības pakāpēs pedagogu amatos dominē sievietes, it īpaši vispārējās izglītības iestādēs un profesionālās izglītības iestādēs, kur sievietes veido 89% īpatsvaru no kopējā pedagogu skaita valstī.

Valmieras tehnikums ir iesaistījies vairāku Eiropas Sociālā fonda projektu īstenošanā. Darbības programmas “Izaugsme un nodarbinātība” 8.3.5. specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” projekta “Karjeras atbalsts vispārējās un profesionālās izglītības iestādēs” (projekta Nr.8.3.5.0./16/I/001) ietvaros tiek nodrošināts finansējums pedagoga-karjeras konsultanta darbam un dažādu aktivitāšu organizēšanai, lai informētu esošos Valmieras tehnikuma jauniešus par karjeras izvēlēs iespējām. Šī atbalsta ietvaros  Valmieras tehnikuma prioritāte ir profesionālo izstāžu apmeklēšana (transporta izdevumi, ieejas maksa), dalība profesionālajos konkursus, meistarklašu organizēšana visās tehnikumā apgūstamajās profesijās, mācību ekskursijas uz nozaru uzņēmumiem. Karjeras atbalsta pasākumu īstenošanai pieejamais atbalsts ir nozīmīgs, vienlaikus finansējums uz izglītojamo skaitu Valmieras tehnikumā ir salīdzinoši neliels, ņemot vērā, ka šajā projektā īstenotās aktivitātes ir vērstas uz visu izglītojamo vienlīdzīgu iesaisti.

Savukārt Pilsētu projekta ietvaros aktivitātes karjeras izglītības jomā Valmieras tehnikumā plānotas specifiski – robotikas jomā, piesaistot jauniešus, kuri vēl nemācās tehnikumā. No Pilsētu projekta budžeta tiks finansēta robotikas interešu nodarbību vadītāja piesaiste uz diviem mācību gadiem un aprīkojuma iegāde. Robotikas nodarbības vērēs apmeklēt Valmieras pilsētas un apkārtējo novadu jaunieši vecuma grupā 6. - 9. klase, lai veicinātu viņu interesi par profesionālo izglītību tehniskajās jomās. No iepriekš paustā izriet, ka Pilsētu projekta karjeras jomā ir atšķirīga mērķauditorija un aktivitātes.

8.4.1. specifiskā atbalsta mērķa “Pilnveidot nodarbināto personu profesionālo kompetenci” projekta “Nodarbināto personu profesionālās kompetences pilnveide” (projekta Nr.8.4.1.0/16/I/001) ietvaros Valmieras tehnikums laikā no 2018. gada janvāra īstenojis mācības nodarbinātajiem vecumā no 25 gadiem sešās neformālās izglītības programmās “Automatizētā projektēšana programmā AutoCad”, “Metālapstrādes uz programmvadības (CNC) darbgaldiem”, “Programmējamo loģisko kontrolleru pielietošana un programmēšana”, “Saldumu un šokolādes izstrādājumu gatavošana un noformēšana”, “Jaunākās tendences ēdienu gatavošanā un noformēšanā”, “Jaunākās tendences konditorejas izstrādājumu gatavošanā un noformēšanā” un divās profesionālās tālākizglītības programmās “Metālapstrāde” un “Gaļas produktu ražošana”. Savukārt Pilsētu projekta ietvaros Valmieras tehnikums izstrādās un piedāvās apgūt specifiskus kursus inovatīvu tehnoloģiju izmantošanai. Tehnoloģijas tiks integrētas loģistikas, metālapstrādes, mehatronikas un programmēšanas jomās. Šie kursi Pilsētu projekta īstenošanas laikā būs bezmaksas.

8.5.2. specifiskā atbalsta mērķa “Nodrošināt profesionālās izglītības atbilstību Eiropas kvalifikācijas ietvarstruktūrai” projekta “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai” (projekta Nr.8.5.2.0/16/I/001) mērķis ir pilnveidot profesionālās izglītības saturu un saskaņā ar Latvijas kvalifikācijas ietvarstruktūru aktualizēt un izstrādāt profesiju standartus un profesionālās kvalifikācijas prasības, kā arī izstrādāt profesionālās kvalifikācijas eksāmenu saturu, ieviešot izglītības programmu modulāro pieeju un nodrošinot nepieciešamos mācību līdzekļus programmu kvalitatīvai īstenošanai, lai tādā veidā pilnveidotu nozaru kvalifikācijas sistēmu. Pilsētu projekta ietvaros tiks pilnveidotas četras Valmieras tehnikumā īstenotās profesionālās izglītības programmas “Mehānika un mašīnbūve”, “Mehatronika”, “Telemehānika un loģistika”, “Programmēšana” jauno tehnoloģiju integrēšanas un izmantošanas kontekstā. Demarkāciju starp abiem projektiem nosaka darbību mērķis un mērogs. Pilsētu projekta ietvaros izglītības programmas tiks pilnveidotas, iekļaujot jauno tehnoloģiju izmatošanu atsevišķu tematu uzskatāmākai pasniegšanai, prasmju un kompetenču attīstīšanai.

Atšķirībā no 8.5.3. specifiskā atbalsta mērķa “Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” projekta ”Profesionālās izglītības iestāžu efektīva pārvaldība un personāla kompetences pilnveide” (projekta Nr.8.5.3.0/16/I/001) aktivitātēm, Pilsētu projekta ietvaros veiktās pedagogu apmācības paredzētas konkrētu jauno tehnoloģiju apgūšanā un izmantošanā, kas tiks uzstādītas Valmieras tehnikumā. Šīs apmācības nodrošinās iekārtas piegādātājs.

Iepriekšminēto Eiropas Sociālā fonda projektu aktivitātes nepārklājas ar Pilsētu projektā plānotajām darbībām, vienlaikus tās ir savstarpēji papildinošas, līdz ar to Valmieras tehnikums nodrošinās gan jau projektu ietvaros īstenoto, gan plānoto darbību demarkāciju.

**Ventspils Tehnikums** Pilsētu projekta ietvaros plāno šādas aktivitātes:

1. **Karjeras attīstības atbalsts** - jaunu pieeju testēšana karjeras attīstībā audzēkņu un prasmīga darbaspēka piesaistē. Jaunās mārketinga aktivitātes ir vērstas uz Ventspils Tehnikuma izglītības pakalpojuma piedāvājuma popularizēšanu ar mērķi piesaistīt jauniešus, kuri ir motivēti un ar labām pamatizglītības zināšanām. Lai īstenotu plānoto aktivitāti, tiks izstrādātas paaudžu mārketinga metodes izglītības nozarei, pilnveidota izglītības iestādes mājas lapa, aprīkotas mācību telpas ar video kamerām, lai, ievērojot normatīvajos aktos noteikto kārtību varētu tiešsaistē translēt mācības, izveidota virtuālā tūre, lai interesentiem būtu iespēja virtuāli iepazīt Ventspils Tehnikumu un piedalīties atvērtās stundās, tiks izveidoti digitālā mārketinga pasākumi.
2. **Izglītības tehnoloģijas** - jaunāko eksperimentālo izglītības tehnoloģiju (*EdTech*) un 21. gadsimta pedagoģisko metožu integrācija visos izglītības līmeņos. Pilsētu projekta ietvaros tiks izveidota virtuālās realitātes klase, kurā ir iespēja simulēt vairākas tēmas gan vispārizglītojošajos, gan profesionālajos mācību priekšmetos, piemēram, darba drošība un aizsardzība, tūrisms, matemātika un datorzinības. Plānots iegādāties - virtuālās brilles, sensorus, programmnodrošinājumu. Virtuālās realitātes klases aprīkojums paredzēts 12 darba vietām. Tiks nodrošināta iespēja vērot nodarbības tiešsaistē, kā arī izstrādāti mācību programmu plāni un saturs, datu analīzes un statistikas pārskati, arī testu izstrāde.
3. **21.gadsimta prasmes** - jaunu profesionālās izglītības un mūžizglītības programmu, kursu izveide un studējošo skaita palielināšana. Tiks izstrādāta Ventspils Tehnikuma marketinga stratēģija, vērtējot nākotnes profesiju nepieciešamību, jauno apmācību metožu integrācija jaunizveidotajās profesionālās vidējās programmās, izstrādāti mācību līdzekļi un vienlaikus tiks izvērtēta iespēja papildināt mūžizglītības programmu piedāvājumu tālākizglītības, profesionālās pilnveides un neformālo prasmju atzīšanā.

Ventspils Tehnikums ir iesaistījies vairāku Eiropas Sociālā fonda projektu īstenošanā. Darbības programmas “Izaugsme un nodarbinātība” 8.3.5. specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” projekta “Karjeras atbalsts vispārējās un profesionālās izglītības iestādēs” (projekta Nr.8.3.5.0./16/I/001) ietvaros tiek nodrošināts finansējums pedagoga-karjeras konsultanta darbam un dažādu aktivitāšu īstenošanai – karjeras pasākumiem Ventspils Tehnikumā (2018./2019. m.g. plānoti un tiks īstenoti 12 pasākumi, t.sk. profesionālo izstāžu apmeklēšana un iepazīšanās ar nozaru uzņēmumiem). Šī projekta galvenais ieguvums ir jauniešiem dotā iespēja iepazīt karjeras iespējas izvēlētajā profesijā.

Savukārt Pilsētu projekta ietvaros aktivitātes karjeras izglītības jomā plānotas, pamatojoties uz Pilsētu projektā izstrādāto mārketinga stratēģiju un ieteikumiem tās ieviešanā - jaunu un mūsdienīgu profesionālās izglītības popularizēšanas metožu (t.sk. digitālais mārketings) nodrošināšana. Iepriekš minētais norāda, ka Pilsētu projektam karjeras izglītības jomā ir paredzētas atšķirīgas aktivitātes.

8.4.1. specifiskā atbalsta mērķa “Pilnveidot nodarbināto personu profesionālo kompetenci” projekta “Nodarbināto personu profesionālās kompetences pilnveide” (projekta Nr.8.4.1.0/16/I/001) ietvaros Ventspils Tehnikums piedāvā noteiktās jomās apgūt dažas no projektā piedāvātajām profesionālās tālākizglītības, profesionālās pilnveides un neformālās izglītības programmām nodarbinātajiem vecumā no 25 gadiem. Līdz 2019.gada 1.aprīlim īstenotas šādas programmas - neformālās izglītības programma “Jaunākās tendences ēdienu gatavošanā un noformēšanā” un „Personas datu aizsardzība (IT) un IT drošība”, kā arī profesionālās tālākizglītības programma “Elektromontieris” un 2. līmeņa profesionālā kvalifikācija “Lokmetinātājs metināšanā ar volframa elektrodu inertās gāzes vidē (TIG)”.

Savukārt Pilsētu projekta ietvaros Ventspils Tehnikumā netiks izstrādātas jaunas profesionālās tālākizglītības, profesionālās pilnveides un neformālās izglītības programmas.

8.5.2. specifiskā atbalsta mērķa “Nodrošināt profesionālās izglītības atbilstību Eiropas kvalifikācijas ietvarstruktūrai” projekta “Nozaru kvalifikācijas sistēmas pilnveide profesionālās izglītības attīstībai un kvalitātes nodrošināšanai” (projekta Nr.8.5.2.0/16/I/001) mērķis ir pilnveidot profesionālās izglītības saturu un saskaņā ar Latvijas kvalifikācijas ietvarstruktūru aktualizēt un izstrādāt profesiju standartus un profesionālās kvalifikācijas prasības, kā arī izstrādāt profesionālās kvalifikācijas eksāmenu saturu, ieviešot izglītības programmu modulāro pieeju un nodrošinot nepieciešamos mācību līdzekļus programmu kvalitatīvai īstenošanai, lai tādā veidā pilnveidotu nozaru kvalifikācijas sistēmu.

Lai nodrošinātu kvalitatīva izglītības procesa īstenošanu un jēgpilnu jauno tehnoloģiju izmatošanu atsevišķu tematu uzskatāmākai pasniegšanai, kā arī prasmju un kompetenču attīstīšanai Ventspils Tehnikumā, Pilsētu projekta ietvaros tiks pilnveidotas profesionālās izglītības programmas - Viesnīcu pakalpojumi, kvalifikācija “Viesu uzņemšanas dienesta speciālists”, Tūrisma pakalpojumi, kvalifikācija “Tūrisma informācijas speciālists”, Datorzinības, kvalifikācija “Datorsistēmu tehniķis”, kā arī caurviju prasmes matemātikā un darba drošībā visām profesionālās vidējās izglītības programmām.

Atšķirībā no 8.5.3. specifiskā atbalsta mērķa “Nodrošināt profesionālās izglītības iestāžu efektīvu pārvaldību un iesaistītā personāla profesionālās kompetences pilnveidi” projekta ”Profesionālās izglītības iestāžu efektīva pārvaldība un personāla kompetences pilnveide” (projekta Nr.8.5.3.0/16/I/001) aktivitātēm, Pilsētu projekta ietvaros veiktās pedagogu apmācības paredzētas konkrētu jauno tehnoloģiju apgūšanai un izmantošanai, kas tiks uzstādītas Ventspils Tehnikumā. Šīs apmācības nodrošinās iekārtu piegādātāji.

Iepriekšminēto Eiropas Sociālā fonda projektu aktivitātes nepārklājas ar Pilsētu projekta plānotajām darbībām, vienlaikus tās ir savstarpēji papildinošas, līdz ar to Ventspils Tehnikums nodrošinās gan jau projektu ietvaros īstenoto, gan plānoto darbību demarkāciju.

UIA Pilsētu projekta īstenošana Latvijā ir svarīga, jo tā atbilst “Latvijas ilgtspējīgas attīstības stratēģijā 2030. gadam” paustajam, ka izglītības kvalitāte, pieejamība un saturs visos izglītības līmeņos un vecuma grupās – no pirmsskolas līdz pieaugušo izglītībai – ir Latvijas attīstības iespēja un cilvēkkapitāla vērtības palielināšanās priekšnosacījums[[1]](#footnote-2). Pilsētu projekta aktivitātes saskan ar stratēģijā pausto uzstādījumu, ka daudz lielāks uzsvars jāliek uz izglītību visa mūža garumā – uz mūžizglītības attīstību, pieaugušo izglītošanu esošās izglītības sistēmas ietvaros[[2]](#footnote-3). Pilsētu projekta īstenošana sasaucas arī ar Latvijas Nacionālais attīstības plānā 2014. - 2020. gadam noteikto Rīcības virzienu “Kompetenču attīstība”, kas nosaka, ka pastiprināti jāuzlabo profesionālā izglītība, kura rada nodarbinātības iespējas un ir būtiska tautas saimniecības struktūras pilnveidošanai. Plaša pieredze mūža sākumā dod kompetences elastīgi pielāgoties mainīgajam darba tirgum. Savukārt bezdarbnieku un strādājošo iesaiste pieaugušo izglītībā novērš un samazina bezdarbu, palielina darba produktivitāti, rada pamatu ienākumu palielinājumam un pašrealizācijai. Līdz ar Pilsētu projekta ieviešanu, tiktu veicināta izglītības pieejamība un pārmaiņas izglītības procesa organizācijā, kur notiek vispārējās un profesionālās izglītības iestāžu sistemātiska sadarbība ar augstskolām, gan veidojot mācību saturu, gan sekmējot skolotāju kompetences uzlabošanu.

Izglītības attīstības pamatnostādņu 2014. - 2020. gadam dokumentā (turpmāk – pamatnostādnes) pausts, ka līdz ar jauna mācību satura ieviešanu nepieciešams nodrošināt pedagogu profesionālās kompetences pilnveidi, t.sk. līderību, radošumu, informācijas un komunikācijas tehnoloģiju (turpmāk – IKT) un svešvalodu prasmes. UIA Pilsētu projekta īstenošana uzskatāma par lietderīgu arī šajā kontekstā, jo profesionālās izglītības sektoram tiks piesaistīt jauni specialisti no STEM nozarēm. Tāpat Pilsētu projekta ietvaros darbam ar jaunajām tehnoloģijām Valmieras tehnikumā tiks apmācīti 15 esošie profesionālo priekšmetu pasniedzēji un metodiķi, pilnveidojot zināšanas un prasmes IKT jomā. Ventspils Tehnikumā Pilsētu projekta ietvaros darbam ar jaunajām iegādātajam tehnoloģijām tiks apmācīti 10 profesionālo priekšmetu pasniedzēji, struktūrvienību vadītāji un metodiķi. Tehnoloģiju iegādei un ieviešanai Ventspils Tehnikumā plānotais budžets ir 179 500 EUR.

Tāpat pamatnostādnēs norādīts, ka atbilstoši 21. gadsimta prasībām, ir jāattīsta profesionālās orientācijas un karjeras izglītības sistēma, jāuzlabo profesionālās ievirzes izglītības un interešu izglītības kvalitāte jauniešiem, nodrošinot mūsdienīgu un atbilstošu mācību vidi, t.sk. IKT nodrošinājumu, un jaunākās tehnoloģijas tehniskajā un zinātniskajā jaunradē. Pilsētu projekta īstenošana veicinās tehnikumu attīstības mērķu sasniegšanu.

Pamatojoties uz pamatnostādnēs norādīto, ka, aktualizējoties jautājumam par mūžizglītību visā Eiropas izglītības telpā, arī Latvijā ir notikusi dažādu aktivitāšu plānošana un īstenošana, lai sekmētu pieaugušo izglītības, tajā skaitā neformālās izglītības, attīstību. EK ir atzīmējusi, ka ekonomiskā krīze skaidri iezīmēja pieaugušo izglītības lielo nozīmi stratēģijas "Eiropa 2020" mērķu sasniegšanā. Atbalsts pieaugušo dalībai daudzveidīgajos izglītības pasākumos tiešā veidā ietekmē arī nodarbinātības mērķa rādītāja sasniegšanu, jo mazina strukturālā bezdarba risku. Ņemot vērā finansiālo situāciju valstī, ļoti liela loma mūžizglītības jautājumā ir ES fondu līdzekļu piesaistei. Šajā kontekstā UIA Pilsētu projekta īstenošana ir uzskatāms par labu instrumentu ar ilgtermiņa ietekmi uz nodarbinātības mērķa rādītāja sasniegšanu.

Tāpat būtiski, ka Pilsētu projekta ietvaros īstenotās karjeras izglītības aktivitātes var veicināt tuvošanos Latvijas Nacionālais attīstības plānā 2014. - 2020. gadam izvirzītajam mērķim, ka Izglītojamo proporcija vispārējās vidējās izglītības un profesionālās izglītības programmās pēc pamatizglītības ieguves 2020. - 2030. gadā sasniegs procentuālo sadalījumu 50/50.

Saskaņā ar Valmieras pilsētas ilgtspējīgas attīstības stratēģiju 2015. - 2030. gadam, starptautiskā mērogā Valmieras pilsēta ir ekonomiskās izaugsmes, zināšanu, inovāciju un viedo tehnoloģiju attīstības centrs. Pilsētas galvenās darbības jomas šajā līmenī ir: uzņēmējdarbība, izglītība, kultūra un sports[[3]](#footnote-4).

Atbilstoši Ventspils pilsētas ilgtspējīgas attīstības stratēģijā līdz 2030. gadam minētajam, sabiedrības prasmes, zināšanas, spējas un vērtības ir viens no pilsētas ekonomikas pamata elementiem, to nozīme arvien palielinās, tāpēc sevišķi liela vērība tiks pievērsta izglītības kvalitātei, profesionālajai izglītībai, savlaicīgai karjeras attīstībai un mūžizglītībai.[[4]](#footnote-5)

UIA Pilsētu projekta sniegts nozīmīgu ieguldījumu reģionālā kontekstā, paplašinot profesionālās izglītības piedāvājumu mūžizglītībā. Pilsētu projekta mērķgrupa ir profesionālās vidējās izglītības audzēkņi, strādājošie un darba meklētāji, kā arī interesenti, kuri vēlas apgūt profesionālo izglītību, mācoties attālināti. Pilsētu projekta ietvaros ir plānota pedagogu apmācība darbam ar jaunajām tehnoloģijām. Apmācībās iegūtās prasmes tiks veiksmīgi integrētas mācību procesā vispārējās vidējās un profesionālās izglītības apmācību blokos.

Valmieras Tehnikuma budžets Pilsētu projekta ietvaros plānots 595 000 EUR, kur 80% ir UIA grants un 20% ir līdzfinansējums. UIA līdzfinansējums, valsts līdzfinansējums un plānotie izdevumi sadalījumā pa gadiem norādīti tabulā Nr. 1.

**Tabula Nr. 1 “Finanšu instrumenta īstenošanai Valmieras tehnikumam**

**plānotais finansējums un izdevumi pa gadiem, EUR”**

|  |  |  |  |  |  |
| --- | --- | --- | --- | --- | --- |
| Gads | Budžets kopā | ERAF finansējums 80% | Valsts līdzfinansējums 20% | Valmieras tehnikumapriekšfinansējums | **Investīciju sadalījums pa gadiem** |
| 2019 | 357 000 | 238 000(50%) | 119 000(100%) | 0,00 | 181 746 |
| 2020 | 168 712 | 142 800\*(30%) | 0,00 | 25 912 | 343 966 |
| 2021 | 69 288 | 0,00 | 0,00 | 69 288 | 69 288 |
| 2022 | - | 95 200(20%) | - | - | - |
| **Kopā:** | **595 000** | **476 000** | **119 000** | **95 200** | **595 000** |

\*UIA grants 30% apmērā tiks ieskaitīts, kad investēti 70% no projekta pirmā maksājuma.

Tabulā Nr. 2 ir atspoguļotas budžeta kategorijas un plānotais budžets Valmieras tehnikumam. Pilsētu projekta tiešās izmaksas ietver: 1) projekta īstenošanā iesaistītā personāla atlīdzību; 2) iekārtas un aprīkojumu 3) ceļa un uzturēšanās izdevumus projekta personālam projekta sanāksmju apmeklēšanai un projekta darba grupu apmeklēšanai ārvalstīs; 4) ārpakalpojumu veikšanu, kurus neveic iesaistītās institūcijas (piemēram, mārketinga stratēģijas izstrāde); 5) citus ar projektu saistītos izdevumus (piemēram, konferenču organizēšana, darba grupu organizēšana, komunikācijas aktivitāšu īstenošana).

**Tabula Nr. 2 “Pilsētu projekta budžeta kategorijas un plānotais budžets”**

|  |  |
| --- | --- |
| **Budžeta kategorijas** | **Plānotais budžets, EUR** |
| 1. Tiešās izmaksas ( personāla algas)
 | 137 172 |
| 1. Tiešās izmaksas ( darbības izmaksas)
 |  |
| *2.1. Iekārtas un aprīkojums* | 364 851 |
| *2.2. Ārpakalpojumi* | 75 233 |
| *2.2. Ceļa un uzturēšanās izdevumi* | 2 270 |
| *2.3. Citas ar projekta īstenošanu saistītās izmaksas* | 3 336 |
| 1. Netiešās izmaksas
 | 12 138 |
| **Kopējās projekta izmaksas:** | **595 000** |

Ventspils Tehnikuma budžets Pilsētu projekta ietvaros plānots 438 000 EUR, kur 80% ir UIA grants un 20% ir līdzfinansējums. UIA līdzfinansējums, valsts līdzfinansējums un plānotie izdevumi sadalījumā pa gadiem norādīti tabulā Nr. 3.

**Tabula Nr. 3 “Finanšu instrumenta īstenošanai Ventspils Tehnikumam**

**plānotais finansējums un izdevumi pa gadiem, EUR”**

|  |  |  |  |  |
| --- | --- | --- | --- | --- |
| Gads | Budžets kopā | ERAF finansējums 80% | Valsts līdzfinansējums 20% | Ventspils Tehnikumapriekšfinansējums |
| 2019 | 373 969 | 299 175 | 74 794 | 0,00 |
| 2020 | 35 800 | 28 640\* | 7160 | 0,00 |
| 2021 | 28 231 | 22 585 | 5646 | 0,00 |
| 2022 | - | - | - | - |
| **Kopā:** | **438 000** | **350 400** | **87 600** | **0,00** |

\*UIA grants 30% apmērā tiks ieskaitīts, kad investēti 70% no projekta pirmā maksājuma.

Tabulā Nr. 4 ir atspoguļotas budžeta kategorijas un plānotais budžets Ventspils Tehnikumam. Pilsētu projekta tiešās izmaksas ietver: 1) projekta īstenošanā iesaistītā personāla atlīdzību; 2) iekārtas un aprīkojumu 3) ceļa un uzturēšanās izdevumus projekta personālam projekta sanāksmju apmeklēšanai un projekta darba grupu apmeklēšanai ārvalstīs; 4) ārpakalpojumu veikšanu, kurus neveic iesaistītās institūcijas (piemēram, mārketinga stratēģijas izstrāde); 5) citus ar projektu saistītos izdevumus (piemēram, konferenču organizēšana, darba grupu organizēšana, komunikācijas aktivitāšu īstenošana).

**Tabula Nr. 4 “Pilsētu projekta budžeta kategorijas un plānotais budžets”**

|  |  |
| --- | --- |
| Budžeta kategorijas | Plānotais budžets, EUR |
| 1. Tiešās izmaksas ( personāla algas)
 | 70 896 |
| 1. Tiešās izmaksas ( darbības izmaksas)
 |  |
| *2.1. Iekārtas un aprīkojums* | 197 284 |
| *2.2. Ārpakalpojumi* | 153 022 |
| *2.2. Ceļa un uzturēšanās izdevumi* | 3 164 |
| *2.3. Citas ar projekta īstenošanu saistītās izmaksas* | 3 000 |
| 1. Netiešās izmaksas
 | 10 634 |
| **Kopējās projekta izmaksas:**  | **438 000** |

Ievērojot nacionālā regulējumā[[5]](#footnote-6) noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, Izglītības un zinātnes ministrija ir sagatavojusi šo informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta saistības UIAprogrammas Pilsētu projekta īstenošanai un Ministru kabineta lēmums par papildu finansējuma piešķiršanu projekta īstenošanai no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai” valsts līdzfinansējuma un ārvalstu palīdzības priekšfinansējuma nodrošināšanai 2019. - 2021. gadā. Lūdzam, Pilsētu projekta īstenošanai piešķirt Valmieras tehnikumam valsts līdzfinansējumu 119 000 EUR un Ventspils Tehnikumam valsts līdzfinansējumu 87 600 EUR apmērā. No UIA un valsts līdzfinansējuma līdzekļiem tiks segtas tikai projekta attiecināmās izmaksas. Neattiecināmās izmaksas, ja tādas radīsies, ir jāsedz tehnikumiem no saviem līdzekļiem.

 Ņemot vērā Pilsētu projekta nozīmīgumu izglītības reformas kontekstā, kā arī pieejamā EK granta apjomu, Pilsētu projekta īstenošanai nepieciešams:

1. Atļaut Valmieras tehnikumam un Ventspils Tehnikumam 2019. ‑ 2021. gadā uzņemties papildu valsts budžeta ilgtermiņa saistības un īstenot UIA projektu *“Eiropas nākamās paaudzes mikro pilsētas”.*
2. Izglītības un zinātnes ministrijai projekta īstenošanai Valmieras tehnikumam 119 000 EUR apmērā un Ventspils Tehnikumam 87 600 EUR apmērā, normatīvajos aktos noteiktā kārtībā iesniegt Finanšu ministrijā pieprasījumu finansējuma pārdalei no valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Iesniedzējs:

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

1. Latvijas ilgtspējīgas attīstības stratēģija 2030.gadam. 29.lpp. Pieejams: <http://polsis.mk.gov.lv/documents/3323> [↑](#footnote-ref-2)
2. Latvijas ilgtspējīgas attīstības stratēģija 2030.gadam. 19. lpp. Pieejams: <http://polsis.mk.gov.lv/documents/3323> [↑](#footnote-ref-3)
3. Valmieras pilsētas ilgtspējīgas attīstības stratēģiju 2015.-2030.gadam, 18.lpp. Pieejams: <https://www.valmiera.lv/sites/default/files/strategija_rl_1.40_0.pdf> [↑](#footnote-ref-4)
4. Ventspils pilsētas ilgtspējīgas attīstības stratēģija līdz 2030.gadam, 20.lpp. Pieejams: <https://www.ventspils.lv/files/dokumenti/attistibasprogramma/ventspils-strategija-lidz-2030-ks.pdf> [↑](#footnote-ref-5)
5. Ministru kabineta 2018.gada 17.jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 1.3.apakšpunkts; “Likums par budžetu un finanšu vadību” 24. panta trešā daļa. [↑](#footnote-ref-6)